מיומנויות המלווה הרוחני הראוי להסמכה

*ועדת הסמכה בוחנת האם המועמד להסמכה בליווי רוחני עומד בכלל מיומנויות הליבה המפורטות בחלק א'. הוועדה אינה בוחנת בנפרד כל אחד מתתי-הסעיפים בכל מיומנות, המפורטים בחלק ב'.*

*הפירוט המורחב בחלק ב' נועד לסייע למחנכים בחשיבה על גיבוש או ריענון תוכנית ההכשרה. בנוסף, סטודנטים המעוניינים לבחון את התקדמותם בלימודים, יוכלו למצוא השראה בעיון ברשימה בחלק ב'.*

**חלק א': המיומנויות הנבחנות על ידי ועדת הסמכה**

**1. יכולת הכרה וביטוי של התפיסה הרוחנית האישית**

**2. מיומנויות בסיסיות במתן ליווי רוחני**

**3. יכולת היענות לצרכי המלֻווה באמצעות מגוון כלים**

**4. יכולת התערבות במגוון מצבים**

**5. יכולת שיח על ההוויה הקיומית, הרוחנית או הדתית של המלֻווה**

**6. מתן ליווי רוחני מותאם אדם ותרבות**

**7. יכולת התמודדות אישית עם האתגרים שבמתן ליווי רוחני (כולל טיפול עצמי – self-care)**

**8. יכולת התבוננות על המתרחש בליווי הרוחני - להמשך למידה והתפתחות**

**9. מודעות עצמית**

**10. עבודה מערכתית והשתתפות בצוות**

**11. התנהלות מקצועית**

**חלק ב': המיומנויות - הרחבה**

**1. יכולת הכרה וביטוי של התפיסה הרוחנית האישית**

1. יכולת לבטא את התפיסה הרוחנית האישית, הערכים האישיים המובילים והבסיס הרוחני לחייהם בכלל ובפרט מול סבל ומוות.
2. יכולת להמשיג את חוויות החיים המשפיעות על התפיסה הרוחנית ולהתבונן בחוויות אלה.
3. יכולת להתחבר לעצמי, לאחר ולנשגב עבורו.
4. יכולת להמשיג מילולית את תפיסת התפקיד, באופן שהולם את הערכים, הנחות היסוד והזהות שלו.
5. יכולת להבחין בין החוויה הרוחנית האישית לבין החוויה של המלֻווה.
6. הבנה בסיסית של השפעת ההתפתחות הרוחנית שלו על יכולותיו במתן ליווי רוחני.

2. מיומנויות בסיסיות במתן ליווי רוחני

1. יכולת יצירת מערכת יחסים המבוססת על אמון ויושר, אותנטיות, אכפתיות, הכלה, קבלה ואהבת אדם.
2. נוכחות אמפתית.
3. הקשבה עמוקה.
4. יצירת מרחב המאפשר למלֻווה לספר את סיפורו, באופן שהוא בוחר לספר.
5. כבוד וקבלה: כבוד לכל אדם בכל מצב, רצון להכיר, קבלת החוויות של האחר כפי שהן, קבלה של כל אדם ללא תנאי - גם בעלי אמונות, דעות או דרך חיים שונה משל המלווה הרוחני.
6. מיומנות תקשורת משוכללת: יכולת להבנת תקשורת לא מילולית, הדהוד, הכרה, תיקוף ויכולת שיקוף אמפתי של עולמו הפנימי והרוחני של האחר.
7. יכולת לשמוע ולקבל את העולם הרוחני של האחר: איך המלֻווה רואה את סיפור חייו, ערכים עיקריים שמנחים אותו, מה יוצר תחושת משמעות עבורו, במה ובמי המלֻווה נותן אמון, מהן הזהויות העיקריות שלו.
8. יכולת לזהות ולהכיר את הצרכים הרוחניים, הסבל הרוחני והמצוקה הרוחנית של המלֻווה, כפי שמבוטאים בהווה במהלך מפגש הליווי הרוחני.
9. יכולת הבנה של הצרכים והמצוקות שמאחורי התבטאויות רגשיות, מחשבות, והתנהגויות, כלומר, לשמוע גם את "הסיפור שמאחורי הסיפור".
10. יכולת הצטרפות לחוויית האחר, תוך הבחנה בין הזדהות לאמפתיה.
11. תמיכה בגילוי מקורות חוסן ונחמה רוחניים - משאבים רוחניים העומדים לרשות האדם או עשויים להתאים לו.
12. התאמת התערבות לייחודיות של כל אדם ואדם.
13. יכולת להיעזר במשאבים הרוחניים של המלֻווה ברמה החווייתית, כדי להפחית את סבלו.
14. יכולת לאפשר חוויה של חיבור: חיבור מחדש של המלֻווה לעולם הרוחני של עצמו; חיבור לעצמי "הבריא" של המלֻווה; חיבור של המלֻווה לעצמו, לאחרים ולמשהו "מעבר".
15. לאפשר למלֻווה לגלות, לנסח ולבטא תקווה.
16. תמיכה בתהליכי סליחה.
17. תמיכה בתהליכי השלמה.
18. תמיכה באפשרות לבטא חיבה, אהבה או הודיה.
19. ליווי האחר "באשר הוא שם", מבלי ל"הוביל"
    1. המלווה הרוחני יימנע מהגעה למפגשי הליווי הרוחני עם אג'נדה ידועה מראש בנוגע לשאלה איך "צריך" להתמודד עם משבר או מחלה או להתנהג לקראת סוף החיים. המלווה הרוחני יהיה בעל יכולת לזהות בתוכו עמדות, הנחות וערכים העשויים להשפיע על אופן מתן הליווי הרוחני.
    2. המלווה הרוחני יגיע למפגש בפתיחות, מבלי להחזיק בתוכו "אמת מוחלטת".
20. הדגמת "שימוש בעצמי" (use of self) מתאים בליווי רוחני: פניות רגשית, ענווה תרבותית, שימוש בסיפור האישי - רק במצב שמתאים לעשות כך, שימוש חיובי בסמכות, נוכחות שאינה חרדתית ואינה שיפוטית, גבולות ברורים ואחראיים.
21. יישום והדגמה של אינטגרציה בין תיאוריה לעבודה בשטח.

3. יכולת היענות לצרכי ה**מלֻווה** באמצעות מגוון כלים

1. שימוש במגוון כלים בהתאם למצב ולמלֻווה, כגון: שירה, יצירה, ברכה, תפילה, סיפורים וטקסטים, הרפיה, מדיטציה, לימוד משותף, טקסים, חיבור למעגל השנה וחיבור לטבע.
2. שיח על הערכים של המלֻווה.

4. יכולת התערבות במגוון מצבים

1. היכרות בסיסית עם ליווי אנשים במגוון מצבים, כגון: מחלה קשה או התמודדות אחרת כרונית או אקוטית, בריאות הנפש, ילדים והורים, הזדקנות, ירידה קוגניטיבית או דמנציה, סוף חיים, אבלות ושכול.
2. יכולת לנווט יחד עם המלֻווה את המפגש עם סבל, מוות, אובדן והלא ידוע.
   1. סיוע בחיפוש דרך לחיות את החיים בתקופת סוף החיים.
   2. עזרה בחיפוש ובניסוח משמעות, סיוע בחיפוש תפקידים שעוד אפשר למלא, על אף המצב בו הוא נתון.
   3. היכרות עם הגות פילוסופית, רוחנית ודתית, טקסטים ותכנים רלוונטיים לנושאים אלה.
   4. זיהוי ערכים ותפיסות עיקריות בעת קבלת החלטות.
   5. עזרה בתהליכי אבל ואובדן.
   6. יכולת הכלה והיענות לכל נושא הקשור במוות ובגסיסה, כולל דאגות, תפיסות, רצונות ושאלות הקשורים במוות המתקרב או נושאים שלאחר המוות.
3. מוכנות ויכולת לשהות עם הכאב ועם כלל הנושאים הקשים.
4. עזרה בניהול קונפליקטים ומשברים.
5. יכולת הבנה של דינמיקות בין-אישיות, תוך-אישיות, בין תרבותיות, קבוצתיות ומערכתיות, כפי שהן מופיעות במהלך הליווי הרוחני.
6. יכולת מתן ליווי רוחני באופנים שונים ובמצבי "סטינג" (setting) שונים.
   1. יכולת לתת ליווי רוחני למטופלים, לבני משפחה, לתומכים עיקריים ולאנשי צוות.
   2. יכולת מתן ליווי רוחני פרטני, משפחתי, קבוצתי וסדנאי.
   3. יכולת מתן ליווי רוחני במפגשים חד-פעמיים או מתמשכים, במקרים אקוטיים או במצבים כרוניים.
7. רצון לפתח יכולות התערבות חדשות ומוכנות ללמוד ולהתנסות לשם כך.

5. **יכולת שיח על ההוויה הקיומית, הרוחנית או הדתית של המלֻווה**

1. יכולת לנהל שיחה בעקבות תובנות, תכנים ושאלות הנוגעים למחלה, למוגבלות, למשבר, למפגש עם סבל ומוות ולאופני ההתמודדות השונים עמם.
2. יכולת לנהל שיחה על שאלות קיומיות.
3. יכולת לעזור למלֻווים המעוניינים לבחון את תפיסתם הרוחנית האישית.
4. יכולת לנהל שיחה בעקבות אובדן אמונה, משבר אמונה או משבר רוחני.
5. עזרה בשמירת אורח חיים רוחני בעת מחלה.

6. מתן ליווי רוחני מותאם אדם ותרבות

1. פיתוח מודעות להשפעת תנאים חברתיים, תנאים משפחתיים, תנאי חיים, מערכות חברתיות וחוסר צדק על החיים שלנו ושל אחרים.
2. הבנת השפעת ממדי זהות על חיי בני אדם.
3. יכולת להעניק ליווי רוחני למגוון אנשים, תוך התייחסות לאלמנטים של הבדלים תרבותיים ואתניים, מתוך הבנה וכבוד, באופן המותאם לכל אדם, מבלי לכפות את השקפת העולם האישית של המלווה הרוחני.
4. יכולת להציע למלֻווים מגוון מקורות רוחניים, באופן המותאם לצרכיהם, לתרבותם ולעולמם הרוחני. נגישות למקורות הרוח, תרבויות ומסורות הנפוצות בישראל, עקרונותיהם, ההיסטוריה שלהם בישראל וגישתם לסבל, מוות ואובדן. היכרות עם טקסטים ומושגים משפת הרוח של המלֻווים ועם ביטויי תקווה, ברכה ותפילה במסורות שונות.
5. היכרות עם הבדלי תקשורת בין-תרבותיים.

7. יכולת התמודדות אישית עם האתגרים שבמתן ליווי רוחני (כולל טיפול עצמי - **self-care**)

1. יכולת להתבסס על תפיסה רוחנית, פילוסופית והשקפת עולם, בהתמודדות עם האתגרים שבמתן ליווי רוחני:
   1. בהכנה לקראת מפגשי ליווי
   2. יכולת לשהות במפגש עם סבל ומוות
   3. יכולת לטיפול עצמי (self-care) בשגרה ובעת משבר או שחיקה
   4. יכולת לקיים הפרדה פנימית - בין המלווה הרוחני לבין המלֻווה.
2. שמירה על תרגול רוחני מתמיד.
3. בשלות ויכולת נפשית לשהות במחיצת סבל אנושי, כאב וצער ולהכיל אותם (מבלי "לברוח" ל"פתרונות" או לנושאים יותר קלים).
4. הצבת גבולות מותאמת בין העבודה לבין החיים האישיים.
5. יכולת להתמודד עם ידיעת סופיות ושבריריות החיים.
6. יכולת להיעזר באחרים, ברובד האישי וברובד המקצועי.
7. יכולת התבוננות על משמעות העבודה בתחום הליווי הרוחני עבור המלווה עצמו.

8. יכולת התבוננות על המתרחש בליווי - להמשך למידה והתפתחות

1. מחויבות להמשך למידה וצמיחה אישית ומקצועית.
2. יכולת התבוננות בנעשה במפגשי הליווי הרוחני, כולל החוויה הפנימית, כדי להתפתח וללמוד; סקרנות וכנות בהערכה עצמית; פיתוח היכולת להתבוננות עצמית; הרחבת היכולת לתת ליווי רוחני בעקבות ההתבוננות.
3. יכולת ורצון לזהות נקודות חוזק וחולשה בעבודת הליווי הרוחני, באתגרים ובמקומות הדורשים התפתחות נוספת, תוך זיהוי מטרות להמשך התפתחות מקצועית והבנה עצמית.
4. מסוגלות ליזום פנייה להדרכה, לתמיכה מקצועית ולהתייעצות עם עמיתים.
5. מוכנות ויכולת לדבר ישירות עם עמיתים ומדריכים בנוגע לכל הנושאים, וללמוד ממשוב של אחרים. מוכנות לתת ולקבל משוב מעמיק, ביקורת, תמיכה, הבהרה ותגובות "בתוך הרגע" על התפקוד האישי והמקצועי שלהם ושל אחרים.

9. מודעות עצמית

1. מודעות לרגשות, לתגובות ולהשלכות (projections).
2. הכרה במסע האישי ובאבני דרך במסע. זיהוי הממדים שהשפיעו על בניית זהות אישית, כגון: אירועים, מערכות יחסים, קהילות, הקשרים תרבותיים ותנאים חברתיים. מודעות למשברים אישיים ועיבוד המשברים.
3. הבנה בסיסית של התהליכים הרגשיים במשפחת המוצא והשפעתם על התפקוד בליווי הרוחני.
4. הכרה במשמעות הסיפור האישי, תכונות אישיות, ערכים, עמדות והנחות יסוד - והשפעתם על היכולת למתן ליווי רוחני. אינטגרציה של העולם האישי ותכונות האישיות, לתוך התפקוד המקצועי.
5. שימוש במודעות עצמית כדי להגיע בלב פתוח למפגש.
6. יכולת הפרדה בהירה בין חוויות וסיפורים אישיים של המלווה ושל אחרים. יכולת להתבונן בהשפעת ניסיון החיים ודינמיקות אישיות, על תפיסת המתרחש במפגש ליווי רוחני.
7. מוכנות להתחבר לפגיעות עצמית ולפגיעות של המלֻווה.
8. יכולת מעמיקה לזיהוי מצבים מורכבים, דפוסי אישיות וביטויים רגשיים מאתגרים במיוחד עבור המלווה.
9. הבנה בסיסית במדעי ההתנהגות, כולל היכולת לזהות העברה, העברה נגדית והזדהות השלכתית, במהלך מפגשי הליווי.

10. עבודה מערכתית והשתתפות בצוות

1. יכולת להשתלב בצוות רב מקצועי, כולל תיאום ושיתוף פעולה.
2. יכולת להבהיר את תפקיד המלווה הרוחני לצוות המוסד, למלֻווה ולבני המשפחה (כולל היכולת להבחין בין ליווי לטיפול).
3. יכולת לדעת מתי להפנות לאיש צוות אחר או נוסף.
4. תיעוד, דיווח ותקשורת מיטיבה עם אנשי צוות אחרים בהתייחס לצרכים של המלֻווה.
5. פתיחות לקבלת משוב מהממונים ומעמיתים.
6. תיווך ועזרה בתקשורת בין שאר אנשי הצוות לבין מלֻווים ומשפחותיהם, סביב החלטות קשות.
7. היכרות בסיסית עם אתיקה רפואית וכללית ועידוד יישומה.
8. יכולת הסתכלות והבנה מערכתית.
9. היכרות בסיסית עם הספרות המחקרית בליווי רוחני.

11. התנהלות מקצועית

1. התנהלות מקצועית הולמת מבחינת שפה, לבוש וקודים תרבותיים מקובלים במסגרת העבודה.
2. יושרה והתנהגות אתית, תוך מחויבות לקוד האתי המקצועי.
3. התנהלות אישית מאוזנת בין קירבה לזולת וריחוק נדרש והקפדה על גבולות מקצועיים ושמירה עצמית.
4. יכולת תפקוד במתן ליווי רוחני, לצד יכולת תפקוד אדמיניסטרטיבית. תפקוד מתוך אחריות, פרודוקטיביות, הכוונה עצמית, תקשורת ברורה, מדויקת ומקצועית.
5. תקשורת טובה בעל פה ובכתב בנוגע לנושאים מורכבים.

נספח: תכונות רצויות

אהבה, אותנטיות, אומץ, אמפתיה, אנושיות, אי-שיפוטיות, גמישות, חמלה, יצירתיות, כבוד, מסוגלות לחיות עם חוסר ידיעה, נוכחות שלווה ורגועה, ענווה, פתיחות, קבלה, רגישות, שקט פנימי.